Nuwe hoop vir egpaar ná Knysna-brand | Maroela Media
Nuwe hoop vir egpaar ná Knysna-brand
Kobus Mostert (Foto: Verskaf)
Nadat 'n Wes-Kaapse egpaar vroeër vanjaar alles behalwe die klere aan hul lyf in die verwoestende Knysna-brande verloor het, het Solidariteit Helpende Hand se motorfietsklub dié egpaar vandeesweek weer 'n bietjie hoop gegee.
Kobus (60) en Jenny Mostert tel onder die duisende slagoffers wat vroeër vanjaar van voor af 'n lewe moes bou nadat die Knysna-brande al hul besittings verwoes het.
Dié egpaar se kothuis tesame met hul enigste vorm van vervoer – 'n bromponie – het tydens die brand in die slag gebly. Al wat ná die brand oorgebly het, was die klere aan hul lyf en die egpaar se geliefde kat wat Jenny by die huis uitgedra het.
Dit is egter nie die enigste tragedie wat die egpaar in die gesig staar nie. Ondanks hul groot verlies, veg Kobus ook verbete teen maagkanker nadat hy vroeër vanjaar met dié siekte gediagnoseer is. Ten spyte van sy kankerstryd moes hy daagliks etlike kilometers werk toe stap.
Adele Wright, Helpende Hand se streeksorganiseerder in die Suid-Kaap, sê juis daarom het dié organisasie se motorfietsklub besluit om so 'n bietjie verligting in die egpaar se lewe te bewerkstellig.
Die organisasie het 'n bromponie gekoop en die egpaar daarmee verras. "Oom Kobus was stomgeslaan toe die bromponie by sy voordeur opdaag," sê Wright. "Ons is baie bly dat ons hom kon help. Hy en sy vrou kry baie swaar en sukkel albei met hulle gesondheid."
Die egpaar woon tans in tydelike behuising in Knysna.
Vir meer inligting oor die egpaar of om betrokke te raak by Helpende Hand se inisiatiewe vir slagoffers soos die Mostert-egpaar, nader die organisasie by 012 644 4390 of stuur 'n e-pos na [email protected].
Helpende Hand Knysna
Boomplantmaand lei nuwe seisoen in
[Video] Sewejarige wonderwerkie het gehoor gaande
Wimpie · 1 jaar gelede
Baie bemoedigende storie! Dankie Maroela!
Wow · 1 jaar gelede
Wow Helpende hand en natuurlik Maroela wat vir ons die positiewe storie bring, ek kry sommer lekker kry trane en 'n blye gevoel, daar is nog soveel positief en omgee.